
Hrvatski se jezik voli znanjem. 


IME HRVATA 
Ranko Matasović 


Uvod 

etimologiji imena Hrvat zna se sve i ne zna se ništa. Nakon više od ti- 
O sućljeća! etimoloških spekulacija o podrijetlu hrvatskoga imena, teško je 
zamisliti da bi koja nova zamisao još mogla nekomu pasti na pamet. Većina 
se etimoloških priručnika slaže da je ovo ime iranskoga podrijetla, no nema sloge 
o tome koja bi iranska riječ bila izvornim etimonom. Nije dakle problem u tome 
da nema dovoljno ponuđenih etimologija, već u tome što ne znamo koja je točna. 
Nema nikakve dvojbe da je današnje ime Hrvata ime jednoga slavenskog naroda, 
no nije utvrđeno na koju se etničku skupinu to ime izvorno odnosilo, kao ni gdje 
je sve bilo rasprostranjeno. Naposljetku, prije no što uopće postavimo pitanje o 
etimologiji hrvatskoga imena, bilo bi dobro utvrditi njegov izvorni oblik, a ni o 
tome nema potpune sloge među istraživačima: dvojbeno je, naime, je li ono prvotno 

glasilo *Xervats ili pak *Xrpvatp. 
Pitanja koja ostaju otvorenima i na koja ovaj rad želi dati odgovor sljedeća su: 
1. Zašto se oblik imena Hrvata, rekonstruiran usporedbom odraza u slavenskim 


! Prvije etimologiju imena Hrvat predložio bizantski car Konstantin Porfirogenet u djelu De Admi- 
nistrando Imperio (10. st.). On je izvodio grčki oblik hrvatskoga imena (Khrabatoi) iz grčke riječi 
khora ,zemlja“ i tumačeći da ime zapravo znači ,oni koji imaju mnogo zemlje“. Premda dolazi od 
cara, danas bismo ovu etimologiju nazvali pučkom (u novije ju je vrijeme bezuspješno pokušao 
oživiti Vojislav Nikčević, 1987.). 

jezicima, *Xervat < *Xurwatu,? ne slaže s oblikom toga imena kakvo je zapisano 
u najranijim grčkim (Khrobatoi) i latinskim izvorima (C(h)roatae)? 2. Je li slaven- 
ska etimologija hrvatskoga imena moguća? 3. Jesu li do sada predložene iranske 
etimologije hrvatskoga imena u skladu s utvrđenim pravilima fonološke prilagodbe 
iranskih posuđenica u praslavenskome? 


Najstarije povijesne potvrde hrvatskoga imena 

Najstarija potvrda hrvatskoga imena zabilježena je u darovnici kneza Trpimira (4. 
ožujka 852.),? gdje se njegova titula navodi kao dux Chroatorum ,yojvoda Hrvata“. 
Ta je isprava sačuvana u prijepisu iz 16. st., no nema dvojbe da je autentična. Nešto je 
mlađa potvrda na natpisu kneza Branimira (vladao 879. — 892.) nađenom u Crkvini 
(selo Šopot), gdje se on naziva dux Cruatorum.“ Također iz 9. stoljeća potječe prvi 
spomen hrvatskoga imena izvan Hrvatske. U staroengleskom je zabilježen oblik 
Horiti (ili Horigti, Horoti), u komentaru kralja Alfreda (847. ili 849. — 899.) uz tekst 
kasnoantičkoga povjesničara Orozija (4. — 5. st.). U njemu (King Alfred's Orosius: 
17) Alfred smješta narod Horiti u blizinu Moravske (Maroara), a kaže da ondje živii 
narod koji naziva Surpe (bez sumnje pretci današnjih Lužičkih Srba).* Staroengleski 
je oblik Horiti zacijelo iskvaren usmenim prenošenjem i/ili prepisivanjem (malo je 
vjerojatno da je Alfred to ime čuo od nekog Hrvata), no važno je primijetiti da on 
ne počinje suglasničkom skupinom (poput oblika Chroatorum), već u njemu između 
početnoga H- i r- stoji samoglasnik -0-. U arapskome pak djelu geografa Abu-l- 
Hasana Alija Al-Masriidra, 1z prve polovice 10. st., hrvatsko je ime zabilježeno u 
oblicima h.z.w4š, š.r.waš, š.r.waniq, što većina komentatora emendira u h.r.wđitin. 
Taj oblik Pauliny (1999.: 111.) čita kao hurwatin, iako je zbog naravi arapskog pisma 
možda moguća i drukčija vokalizacija prvoga sloga (možda harwatin). Al-Mas"iidi 
smješta pleme Hrvata između Sasa i Moravljana, dakle najvjerojatnije u područje 
sjeverne Moravske i Šleske (Pauliny, 1999.: 107.).5 Iz kasnoga 9. ili ranoga 10. sto- 
ljeća potječe i potvrda Karwat- iz židovske povijesti poznate pod imenom Sefer 


2 


*Xprvate je praslavenski oblik imena kakav se tradicionalno bilježi u slavistici, a zapravo odgovara 
izgovoru sredinom 9. stoljeća. *Xurwatu je oblik imena kakav možemo rekonstruirati u praslaven- 
skome, oko 600. po Kr. (v. Matasović, 2008.; Holzer 2011.). 

Margetić (2007.: 136.) datira ovaj izvor desetljeće ranije, oko 840. 

Moguće je, ali po našem sudu manje vjerojatno, i čitanje dux Croatorum (ako se uzme da je slovo 
koje izgleda kao u na natpisu nevješto napisano 0), v. Delonga, 1996.: 166.; na natpisima s početka 
10. stoljeća i u povijesnim dokumentima redovito stoji —oa- ili —ova-, npr. dux Croatorum (892. 
o knezu Muncimiru), Tamisclao, regi Crovatorum (u pismu pape Ivana X. iz 928.), v. Margetić, 
2007.: 137. 

Majorov (2006.: 48.) smatra da je to područje uz gornju Labu u sjevernoj Češkoj. 

Ostale navodne vijesti ranosrednjovjekovnih arapskih autora o Hrvatima u Moravskoj (ili u blizini 
te pokrajine) još su nepouzdanije. U gradu koji se pod imenom Č.rwžb spominje u djelu Ibn Ro- 
steha (Ahmad Ibn Rusta Isfahšni, 10. stoljeće), neki također vide hrvatsko ime (Margetić, 2007.: 
52f.). Međutim, druga su čitanja toga imena Grđadist (slavenski *gradišče) i Miirab (*Morava), v. 
Pauliny, 1999.: 104. 

Yosipon, koju je u južnoj Italiji sastavio neki nepoznati autor (možda imenom Josef 
Ben Gurion). U tom se djelu ime Karwat' najvjerojatnije odnosi na neko područje 
u Češkoj (Majorov, 2006.: 48.). 

Sve navedene potvrde sežu u 9. i rano 10. stoljeće ine odnose se na isto područje: 
dok se titula dux Chroatorum odnosi na vladara već izgrađene političke jedinice 
na zapadnojužnoslavenskom području, oblici Horiti (kod Alfreda), h.r.watin (kod 
Al-Masriid1a) i Karwat- (u Sefer Yosipon) označuju plemena u području Moravske 
i Češke, gdje su poslije (npr. kod bizantskoga cara Porfirogeneta i u staroruskoj 
Nestorovoj kronici) zabilježeni tzv. ,,Bijeli Hrvati“.* Valja upozoriti i na to da se 
posvjedočeni oblici imena ne slažu: u latinskom obliku Trpimirove titule ime počinje 
suglasničkom skupinom Xr- (u pismu <Chr->), dok u ostala tri izvora između x i 7 
stoji samoglasnik. Ta će razlika biti važna u odjeljcima koji slijede. 


Praslavenski i općeslavenski oblici hrvatskoga imena 

Najraniji su posvjedočeni oblici hrvatskoga imena u slavenskim jezicima obično 
toponimi i imena plemena zabilježenih izvan današnje Hrvatske. Najstarije potvrde 
potječu iz Njemačke, odnosno iz izvornoga lužičkog područja, koje je u srednjem 
vijeku bilo znatno veće nego danas. U popisu zemljišnih posjeda koji je nastao još 
u drugoj polovici 9. stoljeća, ali je sačuvan u prijepisu iz 11. stoljeća (tzv. Herzfelder 
Zehntverzeichnis), zabilježeni su oblici Curuuadi, Curuuati za koje se vjeruje da 
označuju mjesto koje se danas zove Korbetha, a nalazi se u blizini Hallea (Zschies- 
chang, 2017.: 64., 69.). Isto je ime mjesta u kasnijim zapisima zapisano i u oblicima 
Chruvati (1012. — 1018.), in Choruuete (1135.) i in Chorwete (1232.). U 11. stoljeću 
kao potvrdu hrvatskoga imena još imamo slovenski pagus Crouuati u Koruškoj 
(Bezlaj, 1977.: 205.), danas Krobathen (1065. — 1073.). U nešto kasnijim slovenskim 
srednjovjekovnim izvorima pojavljuje se oblik Chrowat u Štajerskoj. 

U staroruskoj Nestorovoj kronici (Povest* vremennyx let), koja je nastala u ranom 
12. stoljeću, zabilježena su čak tri oblika hrvatskoga imena. Po prvi se put to ime 
spominje u uvodnom dijelu, u odjeljku u kojem se govori kako su od Jafetova plemena 
nastali Slaveni (Sloveni), koji su se razišli po zemljama 1 ,,prozvali svojim imenima“. 
Jedni su od tih Slavena i Xrovate Belii (86). Zatim se u $12 u nabrajanju slavenskih 
plemena iza Radimiča i Vjatiča spominju Xrvate, a potom se u povijesnom dijelu 
kronike pod godinom 992. (6500. od postanka svijeta) spominju (A mn.) Xorvaty 
(Ide Volodimire na Xorvaty), pri čemu se misli na neko slavensko pleme u okolici 
Przemysla (danas u jugoistočnoj Poljskoj, no u 10. stoljeću na spornom području 
između Poljske, Kijevske Rusije i Ugarske). Na istom se mjestu spominje i pridjev 


" Nisam mogao ustanoviti na što se oslanja vokalizacija u ovom obliku imena koji prema hebrejskom 
tekstu navodi Majorov. U svakom slučaju, zbog naravi hebrejskoga pisma, ne treba ju smatrati 
posve pouzdanom. 

š O Bijelim Hrvatima“ i o povijesnim izvorima u kojima se oni spominju v. Majorov, 2006. 

izveden iz hrvatskoga imena (Prišedšju bo jemu s voiny Xorvateskija), a zatim pod 
godinom 942. (6450.) čitamo oblik imena Xravaty (Semeonov ide na Xravaty), pri 
čemu se misli na Hrvate u njihovoj današnjoj domovini. Nije nimalo jasno kako treba 
protumačiti različite oblike hrvatskoga imena u staroruskome (Xrovate, Xrvate, Xor- 
vaty i Xravaty). Nestorova kronika kompilirana je iz različitih izvora, a rukopisi su 
svi mlađi od pretpostavljenoga izvora iz 11. stoljeća, te je vrlo vjerojatno da različiti 
oblici imena Hrvat odražavaju različite izvore kojima su se služili autori kronike. 
Pri tome se čini razumnom pretpostavka da su se oni govoreći o Hrvatima izvan 
Rusije (s. a. 942.) i u polumitsko doba slavenske etnogeneze (86 i 812) oslanjali na 
grčke (bizantske) izvore,? odakle možemo razumjeti oblik Xrovate (prema grčkomu 
Khrobatoi kod Porfirogeneta). Kada govore o Hrvatima na granicama ruske zemlje 
(s. a. 992.), vjerojatno su zapisali ime onako kako se u ruskom izgovaralo (*Xsrvaty). 
Budući da su u 12. stoljeću poluglasovi u staroruskom još bili očuvani (* postaje o 
tek u 2. polovici 13. st., usp. npr. Černyx, 1962.: 110), zapisani oblik Xorvaty zacijelo 
odražava izgovor iz vremena prijepisa izvornoga teksta Nestorove kronike, u kojem 
jena tom mjestu još stajalo *Xprvaty. Slično se može pretpostaviti za oblik Xorvaty 
zabilježen u crkvenoslavenskom Životu sv. Venceslava (5919), koji je nastao u 10. st., 
ali je sačuvan u kasnijim prijepisima. U tom je tekstu tim imenom označeno jedno 
područje u današnjoj Češkoj (Slovnik jazyka staroslovčnskćho, I.: 801.). 

Nešto su poslije posvjedočeni kašupski toponim Charwatynia, staropoljski topo- 
nim Charwaty (danas Kiwaty kraj Radoma) i apelativ charwaty, ,,gradski stražari“, 
te staročeški Charvaty (toponim u Češkoj, zabilježen u Dalimilovoj kronici, 14. st.) 
i crkvenoslavenski Xervatino, xrvvatinv (gdje grafije Br i re stoje za južnoslaven- 
sko slogotvorno [r]). Tomu treba pridodati grčki toponim Kharbati (2x, također 
Kharbdtion) na Atici (Vasmer, 1941.: 123., 319.). To je ime naselja sa sobom donijelo 
neko slavensko pleme koje se još u 7. st. naselilo u Grčkoj, no zapisano je po prvi 
put mnogo poslije, tek u popisima naselja iz 19. i ranog 20. stoljeća. U načelu je to 
ime moglo biti posuđeno u grčki u bilo koje doba između 7. i 20. stoljeća, no njegov 
oblik najvjerojatnije upućuje na razdoblje u kojem je u južnoslavenskom postojalo 
slogotvorno *r (od 9. st.). 

U suvremenim jezicima oblici hrvatskoga imena glase: hrv. Hrvat (G jd. Hrvata, 
N mn. Arvdti, u starijem jeziku i Hrvate),'“ sln. Hrvčit (mn. Hrvdti), bug. xervdtin, 
češ. Chorvdt, slk. Chorvat, polj. Chorwati rus. xorvdt (mn. xorvdty). Iz svega toga 


?* Poznato je da su se autori kronike služili analima kroničara Georgija Hamartola (9. st.) i drugim 
bizantskim izvorima, a možda i izvorima poteklim iz zapadnoga, franačkog područja (v. Majorov, 
2006.: 25£.). 

9% Zabilježen je i oblik Zrvatin koji odgovara csl. xarvatino, xrevatino sa ,,singulativnim“ sufiksom 
-inv (Matasović, 2008.: 207.). Dijalekatski oblici (Vrgada, Jurišić, 1973.: 68.) potvrđuju da je ta 
imenica izvorno bila oksitona i pripadala tzv. praslavenskoj ,,naglasnoj paradigmi b“ (Matasović, 
2008.: 130. i dalje). 

" Oblik Charvat koji je zabilježen u starijem češkom posuđen je iz hrvatskoga (čakavskog, možda 
preko glagoljaškoga samostana u Emausu) ili iz staropoljskoga (usp. gore spomenuti staropoljski 
oblik Charwaty). 

etimološki priručnici (Gluhak, 1993.: 267f.; Vasmer, III.: 261., ESSJa, VIII.: 149ff.) 
redovito rekonstruiraju praslavenski oblik hrvatskoga imena kao *Xrrvate.!* Tomu 
je obliku najbliži staroruski xorvaty (odnosno *xbrvaty) i lužički Curuuadi, oba 
zabilježeni još u 11. i 12. stoljeću. Rano posvjedočeno slovensko pagus Crouuati 
s početnim Cr- moguće je objasniti na sličan način kao i početnu skupinu Chr- u 
tituli kneza Trpimira dux Chroatorum, o čemu će biti riječi u idućem odjeljku. Za N 
mn. možemo pretpostaviti izvorno oblik *Xsrvate, što je pravilno odraženo u strus. 
Xrovate, Xrvate (u Nestorovoj kronici), u csl. xarevate i hrvatski (starije) Hrvate (za 
potvrde v. AR]j., HII.: 713f.). Iz toga slijedi da je to ime u praslavenskome izvorno 
bila konsonantska osnova na *-t-, što je arhaičan, ali dobro posvjedočen tvorbeni 
obrazac (Matasović, 2008.: 207f.; Matasović, 2014.: 21f£.). 


Praslavenski *Xervate, grčki Khrobatos i latinski C(h)roata 

Sada nam valja utvrditi točan izgovor imena koje se u praslavenskom može Te- 
konstruirati kao *Xervate. Kao što su pokazala istraživanja suvremene slavistike, 
takav je izgovor bio moguć samo u 9. stoljeću, i to na dijelu slavenskoga područja, 
u doba nastanka prvih spomenika slavenske pismenosti. Međutim, u praslaven- 
skom razdoblju (oko godine 600.), izgovor je toga imena morao glasiti *Xurwatu 
(Matasović, 2008.; Holzer, 2011.). To je pak u neskladu s oblikom hrvatskoga imena 
kakav su nam prenijeli najstariji grčki i latinski pisani izvori: Khrobatoi u grčkom 
10. stoljeća i C(h)roatae u latinskome 9. stoljeća. 

Grčki množinski oblik Khrabatoi i latinski C(h)roatae moraju biti adaptacija- 
ma slavenskoga izgovora *Xorwate (N mn.), kakav je bio vjerojatan u kasnom 8. 
ili ranom 9. stoljeću u području povijesne Hrvatske. Pođemo li od praslavenskoga 
*Xurwate (u izgovoru oko 600. g.), ostaje nejasno zbog čega grčki oblik ne glasi 
*K hourbatoi, a latinski *C(h)uruatae, jer bi praslavensko *u u prvom slogu moralo 
biti pravilno zamijenjeno grčkim ou i latinskim u. U ranim slavenskim posuđenicama 
u njemačkome praslavensko *u (> *#) u pravilu je odraženo kao starovisokonjemačko 
u, npr. u stvnj. kursin(n)a ,krznena pregača“ < prasl. *kerzeno < *kurzina (hrv. k/zno, 
Tus. dijal. korzno ,,krzneni ogrtač“), usp. njem. Ktirschner ,,krznar“ (Kluge, 1999.: 
494.). Njemački (franački) pisari bi stoga hrvatsko ime, da su ga čuli u njegovu pra- 
slavenskom obliku, zacijelo zapisali kao *Curuatae ili *Curoatae, a isto bi postupili 
i govornici vulgarnolatinskoga ili ranog dalmatoromanskoga, jer se u doba prvih 
kontakata Slavena i Romana na Jadranu romansko *u pravilno zamjenjuje slavenskim 
*u > *£, usp. npr. vlat. buttia > slav. *butja > *bEčeva > hrv. bdičva (Holzer, 2011.: 
92f.). Valja dakle pretpostaviti da su se slavenski poluglasovi *u > Bi ži > p, u vrijeme 
kad je hrvatsko ime zapisano kao Chroatae, odnosno Khrobatoi, već bili stopili u 
»Zapadnojužnoslavensko“ *a, što je promjena koja se može pripisati 8. stoljeću kada 


1" Skok (I.: 690), polazeći od lat. Croata i gr. khrobatos rekonstruira *Xrbvats, no time nije moguće 
objasniti odraze u slavenskim jezicima. 

nastaju glavne zapadnojužnoslavenske zajedničke inovacije (Matasović, 2008.: 155. 
— 158.). Općeslavensko *x bilo bi pravilno zamijenjeno grčkim kh i latinskim c (koje 
se pod utjecajem bilježenja germanskih i grčkih imena s početnim h- i kh- moglo u 
srednjovjekovnom latinskom pisati i kao ch); nadalje, poluglas *o nije u latinskom i 
grčkom ranoga srednjeg vijeka imao glasovnog ekvivalenta, a za njega nije postojalo 
ni slovo u latinici 1 u grčkom alfabetu. Stoga je vrlo vjerojatno da bi latinski i grčki 
pisari slavensku skupinu *xor- zapisali kao khr- odnosno kao c(h)r-. Dvoglas *wa-!? 
također nije imao ekvivalenta u latinskome, te je on bio zamijenjen dvoglasom [0a] 
u latinskome Croatae, Chroatae, slično kao kod etnonima Baioarii ,,Bavarci“, za 
germansko Baiowarioz. Na Branimirovu pak natpisu stoji Cruatorum, s dvoglasom 
-ua- koji je vjerojatno (ako je čitanje ispravno) bliži stvarnomu izgovoru (natpis je 
nastao na području gdje se govorilo starohrvatski). 

U grčkom je Khrabatoi slavensko [wa] prilagođeno kao [va] (u pismu <ba>). Pri 
tome je grčka adaptacija vjerodostojna jedino ako je posredovana latinskom, jer nema 
razloga zbog čega bizantski grčki pisari ne bi slavensko *Xorwate mogli zapisati kao 
*Kharbatoi,“ *Khrouatoi ili slično. Pisanje s nizom <-oba-> razumljivo je jedino 
ako se radi o adaptaciji srednjovjekovnolatinskoga Chroatae. Ako je grčki oblik 
kod Porfirogeneta posredovan franačkim, u franačkom izgovoru Chroatae je vje- 
rojatno stajalo za <xruwate> ili <xrowate>, što je blisko sredinom devetoga stoljeća 
zabilježenom obliku (G mn.) Chroatorum u Trpimirovoj darovnici. To, da bi grčki 
zapis slavenskoga imena u 10. st. bio posredovan franačkim (odnosno latinskim u 
franačkom izgovoru) nije neobično, zna li se da je Porfirogenet o Hrvatima pisao 
upravo u kontekstu teritorijalnih sporova između Bizanta i Franačkoga Carstva 
te da je dio njegovih odlomaka posvećenih Hrvatima usmjeren protiv franačkih 
pretenzija (Katičić, 2003.). Također je poznato i da se bizantski car u svojem djelu 
služio i latinski pisanim izvorima (Majorov, 2006.), odakle je mogao preuzeti oblik 
hrvatskoga imena. S obzirom na to da se Hrvati po prvi put politički afirmiraju 
koncem 8. stoljeća, ili početkom 9. stoljeća, u vrijeme ekspanzije Franaka na teritorij 
današnje Hrvatske, nije neobično što je njihovo ime zabilježeno po prvi put u obliku 
koji odgovara izgovoru upravo toga vremena (*Xorwate). 


Slavenske etimologije hrvatskoga imena 


Slavenske se etimologije hrvatskoga imena mogu podijeliti na nemoguće i neu- 
vjerljive. Prve uglavnom valja odbaciti zbog formalnih, a potonje zbog semantičkih 


13 Moguće je, ali za ovu raspravu nebitno, da je praslavensko *w prešlo prvo u bilabijalni sonant 
*B, kao što smatra Holzer (2011.: 46.), a tek potom u labiodentalno [v], kakav je današnji odraz 
toga glasa u hrvatskome. Jedino je bitno da u 8. stoljeću prijelaz *w > v još nije bio ostvaren, te 
slavenski (ranohrvatski) glas još nije imao točna ekvivalenta ni u latinskom (u kojem se tada slovo 
v izgovaralo kao [v]) ni u grčkom (gdje se fB izgovaralo kao [v]). 

"* Usp. gore spomenuti toponim Xarbdti u Atici, koji najvjerojatnije točno odražava izravnu prilagodbu 
slavenskoga imena u srednjogrčkome. 

razloga. Slavenske su etimologije hrvatskoga imena, uglavnom opravdano, na zao 
glas doveli etimološki pokušaji kakvima je obilovalo 19. stoljeće, od kojih većina 
s današnje točke gledišta izgleda amaterski (za iscrpniji pregled v. Gluhak, 1990., 
i Brozović Rončević, 1993.).* Počevši od Jurja Rattkaya (17. st.), koji je hrvatsko 
ime izvodio od glagola hrvati se, preko pokušaja da se ovo ime izvede iz imenica 
hrib i hrbat (Šafažik), iz korijena koji je u litavskome širvas, ,,siv“ (Budimir), ili iz 
nepostojeće imenice hruv, ,,ples“ (Miklošič), nijedna od predloženih etimologija nije 
dosegla granicu plauzibilnosti. Stoga je većina njih ubrzo zaboravljena. Međutim, 
jedna se slavenska etimologija i dalje često pojavljuje u raspravama o podrijetlu 
hrvatskoga imena. Prvi profesor slavistike u Zagrebu, Čeh Lavoslav Geitler, po- 
kušao je povezati ime Hrvat s litavskim šarvas ,,oklop“, odakle je izveden pridjev 
šarvuotas ,,oklopnik“, što bi oboje bilo izvodivo iz ie. *skrwGto- (za prasl. *xBrvate) 
odnosno *k*orwGto- (za lit. šarvuotas). Naizgled semantički uvjerljiva (Hrvati kao 
»oklopnici“), ta je etimologija nemoguća kada se zna da je litavski šarvas poput 
staropruskoga sarwis, oružje, posuđeno iz srednjovisokonjemačkoga sarwes ,,bojna 
oprema“ (Smoczynski, 2007.: 625.).* Jasno je da suočavanje s mnoštvom ovako 
beznadnih slavenskih etimologija može obeshrabriti i najupornijeg etimologa u 
potrazi za slavenskim izvorom imena Hrvat. 

Prije no što se razmotri mogućnosti etimologiziranja hrvatskoga imena sla- 
venskim jezičnim sredstvima, valja poći od tvorbe Tiječi. Oblik *Xprvate upućuje 
na t-osnovu u praslavenskome, što je bio rijedak, ali zabilježen tvorben obrazac 
(Matasović, 2014.). Na sličan je način izvedena prasl. imenica *pečate < *pekšt- 
(od *pekti ,,peći“ > stcsl. pešti, hrv. peći, rus. peč' itd.), a moguće je da isti sufiks 
*_at- < *-at- imamo i u riječi *svatb < *swatu- (stcsl. svato, rus. svat, polj. swat iz 
korijena koji je u *svoj < *swaju, usp. rus. svoj, hrv. svoj, polj. swoj). Prihvatimo 
li da je u imenu *Xervats < *Xurwatu praslavenski sufiks *-at- < *-at-, ostaje nam 
pitanje može li se korijen *Xprv- etimološki objasniti slavenskom jezičnom građom 
i glasovnim zakonima kojim se slavenski oblici izvode iz indoeuropskih. 

Razmatrajući moguće slavenske izvore elementa *Xerv- u imenu *Xervatep, 
treba se prisjetiti mogućih izvora slavenskoga *x: ono naime može doći od ie. *s- 


'5 Bilo je i pokušaja da se hrvatsko ime izvede iz neke turske riječi (Kronsteinerovo povezivanje s 
turskim htir ,,slobodan“), kao i iz germanskoga (npr. iz imena germanskoga plemena Harudes), no 
nijedna od tih zamisli nema nimalo uvjerljivosti (za pregled v. Gluhak, 1990. i Brozović Rončević, 
1993.). 

4 Geitlerovu je etimologiju pokušao oživjeti Heinz Schuster Šewc (1990.); on litavski šarvuotas i ime 
Xvrvat izvodi iz korijena ie. *k'er- ,,rog“ (točna je rekonstrukcija toga korijena zapravo *k'erh,- > 
gr. kerads ,,rogat“), smatrajući da su oklopi bili izrađeni od pločica od rogova, no ne objašnjava 
zašto *k* u toj riječi nije u slavenskome dalo *s (kao u stesl. deseto ,,deset“ < ie. *dek'm(t), usp. 
lat. decem, lit. d&ešimt). Zbigniew Gotlab (1992.) također ustraje na istoj etimologiji, samo smatra 
da je slavensko ime posuđeno kao *xervr “oklop' iz germanskoga *hurwa- ,,rog“, gdje bi *k* pra- 
vilno dalo *h (kao u got. taihun ,,deset“ < *dek'm((t). Pri tome ga ne smeta što ni prasl. *xBrvp ni 
pragermanski *hurwa- nisu dali odraza ni u jednom poznatom slavenskom ili germanskom jeziku. 
Neke loše ideje jednostavno nikako da odumru. 

iza glasova *r, *u, *k i *i (npr. od ie. *h ,ewso- ,,uho“ > prasl. *uxo, usp. lat. auris, 
lit. Ausis; Derksen, 2008.: 507), a na početku riječi od ie. *ks-, npr. u psl. *xude 
»malen, beznačajan“ (stesl. xude, rus. xudoj, češ. chudy ,,loš“) < ie. *ksewd-, usp. 
skr. ksudrd- ,malen“; Derksen, 2008.: 205.), od ie. *sk- (kao u psl. *xorbre ,,hrabar“ 
< ie. *skorb!-, usp. stisl. skarpr ,,oštar“; Derksen, 2008.: 204.; Matasović, 2012.) te 
od ie. *kH, gdje je *H jedan od tri ie. laringala (*h,, *h, 1 *h,): taj razvitak imamo 
u prasl. *soxa ,,grana, plug“ (rus. soxd ,,drveni plug“, hrv. star. soha, polj. socha) < 
ie. *k*okh,o, usp. skr. Sa kha- »grana“, lit. šaka ,,grana“ (Derksen, 2008.: 458.). Iz 
toga slijedi da ime *Xprvate slavenskim glasovnim zakonima može biti izvodivo 
iz sljedećih struktura indoeuropskih korijena: *Ksewr-, *sKe(H)wr-, *Ke(H)wr-, 
a uz pretpostavku da je korijen proširen sufiksom *-wo- i od korijena *Kser(H)- i 
*sKer(H)-, pri čemu K stoji za ie. *k', *k“ ili *k. Na prvi je pogled jasno da tako 
velik broj mogućih izvora praoblika *Xrv- znači da postoji velika vjerojatnost 
slučajnog podudaranja hrvatskoga imena i nekoga indoeuropskog korijena, stoga 
pri tumačenju podrijetla hrvatskoga imena treba voditi računa o semantičkoj plau- 
zibilnosti etimologije. 

Pregled korijena navedene strukture u rekonstruiranom indoeuropskom leksiku 
(prije svega u Indoeuropskom etimološkom rječniku — IEW i u Rječniku indoeurop- 
skoga glagola — LIV) pokazuje, međutim, da je vrlo malo mogućnosti za formalno 
uvjerljivo izvođenje imena *Xprvate pomoću slavenskih glasovnih zakona. Korijen 
*skerH- ,,odvojiti, podijeliti“ (LEW: 939., LIV: 505.), od kojega je lit. skirti ,,dijeliti, 
odvojiti“, stir. scaraid ,,dijeliti“, mogao bi poslužiti za izvođenje imenice *skrH-wo- > 
prasl. *xBrv-, što bi snavedenim sufiksom *-at- pravilno dalo etnonim *Xsrvats, no 
značenjski razvitak koji bi trebalo pretpostaviti (izvođenje imena naroda iz apelativa 
,odvojeni“ > ,,odred“ ili nešto slično) nije osobito uvjerljiv. 

Druga je mogućnost izvođenje imena *Xsrvats od korijena *(s)k*eh,u-r-, sa s- 
mobile (IEW: 597.). Valjalo bi poći od ie. *k'eh ur ,,sjever“, što je dalo u lat. caurus 
»sjeverni vjetar“ (od prijevojne praznine u korijenu, ie. *k*h,ur-o-), kao i baltoslaven- 
ske riječi koja znači ,,sjever“ (lit. šiđuras, stesl. sčvere, hrv. sjever) < ie. *k*eh ur-o-, 
što je tematizacija izvorno heteroklitske imenice (ili r-osnove). Od korijena *k*h ur- 
u prijevojnoj praznini pravilno bismo dobili prasl. *xur- > *xBr-, iz čega možemo 
izvesti pridjev *xur-wa- > *xBrvo- ,,sjeverni“; odatle bi denominativ izveden Ti- 
jetkim, ali posvjedočenim sufiksom *-at- > *-at- (kao u već spomenutom *svate) 
glasio upravo *xervats ,,sjevernjak“, što je lako moglo postati etnonimom *Xrvate 
,sjevernjaci“. Etimološki bi srodnima mogli biti i germanski nazivi za ,,kišu, plju- 
sak“ (usprkos dvojbi koju izražava Kroonen, 2013.: 451.), usp. got. skura ,, pljusak“, 
steng. scitr, stnord. skur < pragerm. *skir- < ie. *sk'uh r- (s metatezom); starosaski 
skion ,,oblak“ upućuje na postojanje pragermanske heteroklitske imenice *skewr / 
*skunaz < ie. *sk'eh,ur / *sk*h,unos. Treba primijetiti i da bi početno *sk*h,ur- (do- 
biveno kontaminacijom osnova nominativa i kosih padeža) u slavenskom također 

pravilno dalo *Xsr-."" Bilo kako bilo, značenje ,,sjeverni“ pretpostavljene izvedenice 
*xPrvo- moralo bi u slavenskome biti ishodištem za izvođenje etnonima *Xprvats. 
Takvi etnonimi tipološki su dobro posvjedočeni (usp. eng. Northmen ,NVikinzi“), a 
s obzirom na povijesnu seobu Hrvata sa sjevera prema jugu, semantička je motiva- 
cija izvođenja njihova imena iz imenice ,,sjevernjak“ zadovoljavajuća. Ipak, ta se 
etimologija čini umjetnom i nategnutom, osobito stoga što u slavenskim jezicima 
nema ni traga pretpostavljenom pridjevu *xBrvs ,,sjeverni“, a i za razvitak *k'h, > 
*x na početku riječi nema drugih primjera (svi su primjeri odraza *KH > prasl. *x 
ograničeni na položaj u sredini riječi). Stoga ni ta slavenska etimologija hrvatskoga 
imena nije osobito uvjerljiva. Preostaje, dakle, da se u idućem odjeljku razmotri 
mogućnost da hrvatsko ime ipak nije slavensko, već da je iranskoga podrijetla. 


Iranske etimologije hrvatskoga imena 

Među prvima je iransku etimologiju hrvatskoga imena predložio ruski jeziko- 
slovac Aleksej I. Sobolevski (1857. — 1929.), koji je povezao to ime s etnonimom 
Sarmatae (grč. Sarmdtai) u svojim radovima iz 1910. i 1921. (v. ESSJa, VIII.: 150.). 
On je, osim toga, praslavenski oblik *Xrvatp izveo iz iranskoga *hu- ,,dobar“ i 
*ravah- ,,slobodan prostor“, te je pretpostavio da je izvorno značenje toga imena 
bilo nešto kao ,,dobroslobodni“. Premda to značenjski nije nimalo uvjerljivo, iran- 
ski izvori hrvatskoga imena naizgled su dobili na plauzibilnosti kad je 1902. na 
Krimu (grčki Tanais) otkriven natpis na kojemu ime jednoga magistrata, zacijelo 
skitskoga podrijetla, glasi Khoroathos. Taj je natpis iz 2. ili 3. st. po Kr. potakao 
nove etimološke prijedloge koji u tumačenju hrvatskoga imena polaze od iranske 
jezične građe: Stjepan Sakač (1942.) doveo je u vezu ime Hrvat s imenom zemlje 
(vjerojatno u jugozapadnom Afganistanu) koja se u Avesti naziva Harax"aiti, a na 
staroperzijskom natpisu iz Behistuna (I, 6) kralja Darija Harauvati, što dolazi od 
indoiranskoga *saras-vat-I , bogata vodama“ (EWA, II.: 708., usp. skr. sarasvati- < 
ie. *selos, usp. gr. helos ,,močvara“, skr. sdras- ,,bara“). Izvođenje imena naroda iz 
imena rijeke oko koje taj narod živi (ili je živio) nije nemoguće (za etnonim Slavena, 
prasl. *Slovčne pretpostavlja se da je takvoga podrijetla), no Sakačeva je etimologija 
glasovno neuvjerljiva, jer bi iransko *harahvat- u slavenskome dalo *xoroxvot-, ane 
*Xprvat-. S druge strane, povezivanje imena Khoroathos i *Xervate metodološki 
je neopravdano kao i svako uspoređivanje dvaju imena kojima su izvorna značenja 
nepoznata.'* Puka sličnost tih dvaju imena može biti i slučajna. 


! Germanski oblici i slavensko *Xpr- u imenu *Xsrvats bili bi izvodivi iz oblika korijena sa ,,s- 
mobile“. 

"8 Na sličan je način slučajna sličnost između imena *Xsrvats i imena bulgarskoga (protobugarskoga) 
vođe (kana) Kubrata (Margetić, 2007.: 188.). Iako se i to ime pojavljuje u više varijanti (gr. Kobrdtos, 
Koubratos, bug. Kubrat, Kurt), izvornije oblik (u grčkom gen. jd.) zacijelo zapisan kao Khobratou 
(patrikiou) na tri prstena koji su nađeni u grobu u Maloj Pereščepini u blizini Poltave u Ukrajini. 
Taj bi grob mogao pripadati samomu Kubratu, jer je iz 2. polovice 7. stoljeća kada je bulgarski 

Ruski je jezikoslovac Oleg Trubačev u svojim radovima mnogo pisao o podrijetlu 
hrvatskoga imena.'? U monumentalnom Etimološkom rječniku slavenskih jezika, koji 
je uredio (ESSJa, VIII.: 150.), Trubačev polazi od iranskoga *har- ,,žena“ i tumači 
ime *Xervate kao posuđenicu iz iranskoga *har-va(n)t- ,,koji ima mnogo žena“, do- 
vodeći to u vezu s navodnim matrijarhatom kod Skita i Sarmata, koji spominju neki 
grčki izvori (npr. Herodot). Trubačev smatra i da je ime Sarmata (gr. Sarmatai), koji 
su prema Herodotu (4.117) govorili skitskim jezikom, izvodivo iz istoga korijena s 
drugim sufiksom (*har-ma(n)t-). Toj se etimologiji priklanja i Gluhak (1990., 1993.), 
no to nije uvjerljivo, prije svega zato što imenica *har- ,,žena“ u tom obliku nije 
posvjedočena u iranskome; avestički ayhairi ,,žena“ izvodi se iz iranskoga *ahar- < 
ie. *h,esor- (luvijski ašrul(i)- ,,ženski“, usp. i sufiks *h,sor u imenicama žr. poput lat. 
soror ,,sestra“, uxor ,;supruga“, het. haššu-ššara- ,,kraljica“; Szemerenyi, 1977.:37f.), 
a avestički hđiriši- ,,žena“ iz iranskoga *hariši < ie. *h ser-is-ih., što je izvedenica iz 
istoga korijena (Oettinger, 1986.). Nijedan od tih dvaju iranskih oblika nije mogao 
poslužiti za derivaciju oblika *har-vat- koji bi ležao u izvoru hrvatskoga imena. Osim 
toga, priča o matrijarhatu kod Sarmata nije pouzdana, a i da jest, odnosila bi se na 
narod čiji su ime i običaji zabilježeni čitavo tisućljeće prije prvih vijesti o Hrvatima. 
Povezivanje imena Sarmata i Hrvata je također nemoguće, jer je ie. *s- odraženo 
kao *h- već u prairanskome, pa ime Sarmatai mora imati drugu etimologiju. 

Najuvjerljiviju je iransku etimologiju hrvatskoga imena ponudio njemački jezi- 
koslovac Max Vasmer. U svojem ruskom etimološkom rječniku (III.: 261.) Vasmer 
tumači oblik Xbrvate kao posuđenicu iz iranskoga *(fšu-)haurvata ,,čuvar stoke“ i 
uspoređuje mladoavestički pasu-haurva- (recte pasuš-hauruuo) ,,pastir“, složenicu 
od pasu- ,,stoka“ (lat. pecus, stprus. peckus, skr. pdsu-) i glagola haurvaiti ,čuvati“. 
Kao što će se još vidjeti poslije, ta je etimologija semantički vrlo plauzibilna, ali u 
načinu kako ju je izložio Vasmer postoji nekoliko problema, preko kojih etimolozi 
nažalost olako prelaze. 

Kao prvo, dvoglas je u mladoavestičkom glagolu haurvaiti ,čuvati“ sekundaran. 
Nastao je kao rezultat pravilnog razvitka *-rw- > -ur- u avestičkome (De Vaan, 
2003.: 419.; Martinez i De Vaan, 2014.: 18.), usp. avest. hauruuatat ,,cjelovitost“ 
spram skr. sarvatat- < ie. *solwo-teh,t- (lat. salvus ,,cio“, gr. h0los). To znači da, 
ako ne želimo pretpostaviti da je ime *Xervate preuzeto izravno iz avestičkoga (što 
je malo vjerojatno), valja poći od izvedenica glagola ,,čuvati“ u drugim iranskim 


kan doista umro. Kasniji su oblici njegova imena zacijelo iskvareni prepisivanjem u povijesnim 
izvorima, a oblik Krobatos (kod bizantskog kroničara Teofana Ispovjednika, 760. — 818., sub anno 
678./9.) može biti i kontaminiran etnonimom Khroabdtoi. 

P Njegovi su se pogledi s vremenom mijenjali, usp. Trubačev, 1967.: 31f.; 1974.: 61., 1977.: 25. 

% Osim kronoloških prepreka (avestički se govorio u istočnom Iranu početkom 1. tisućljeća pr. Kr., 
tisućljeće i po prije prvih tragova slavenskih jezika), postoje i formalne poteškoće. Pođemo li od 
avestičkoga *haurvat-, ostaje nejasno zašto se dvoglas u prvom slogu iranske riječi nije u slaven- 
skom odrazio kao *u, kao u prasl. *gunje ,,ogrtač, gunj“ (hrv. ginj), što je vjerojatno posuđeno 
iz iranskoga *gaunja- (usp. osetski yun ,vuna“; Matasović, 2018.; Trubačev, 1967.: 24.; Cvetko 
Orešnik, 1998.: 175.). 

jezicima gdje je očuvano *sarw-, usp. u jeziku parači harwi ,čuj“, ili iz osnove *sara-, 
usp. novoperzijski zin-har ,,pazi, čuvaj se“ (izvorno imperativni oblik, v. Cheung, 
2007.: 130.). Glagolski korijen *sar- < ie. *ser- (usp. lat. servo ,,služiti, čuvati“, gr. 
horao ,,gledati“; IEW: 910.) tvorio je naime i u iranskom i u indoeuropskom pra- 
jeziku prezentsku osnovu na dva načina: tematskim sufiksom *-e- i atematskim 
sufiksom *-w- (LIV: 483.). Od prezentske osnove *har-w- particip prezenta glasio 
bi *harw-at- ,,čuvajući“ (a ne Vasmerovo pretpostavljeno *haurvat-), usp. avest. 
surunuuant-/surunuuat- ,,slušajući“ (Martinez i de Vaan, 2014.: 50.). Taj je parti- 
cip, poimeničen u značenju ,,čuvar“, mogao biti izvorom hrvatskoga imena (a ne 
Vasmerovo pretpostavljeno *haurvat-). Manje je vjerojatno izvođenje iz prezentske 
osnove *har-a-, posvjedočene u mladoavestičkom glagolu haraiti ,štititi“, iz čega je 
izveden i pridjev hara- ,,koji čuva, čuvajući“. U tom je slučaju *-va- sufiks, a *-ta- bi 
morao biti sekundarni sufiks za množinu posvjedočen u osetskom kao -te. Ta je 
pretpostavka očigledno kompliciranija, a time i manje vjerojatna od prve, kojoj u 
prilog ide i činjenica da se za ime *Xprvate može pretpostaviti da je izvorno bilo 
t-osnova, tj. imalo je nom. mn. *Xervate, što je u skladu s pretpostavkom da je *-at- 
sufiks postao od iranskoga *-at- < ie. *nt- (kao u lat. participu prezenta tipa ferens, 
ferentis , noseći, koji nosi“, amans, amantis ,koji voli, ljubavnik“), koji se također 
deklinirao kao t-osnova. Ime Hrvata, vjerojatnije kao imenica u značenju ,,čuvar“, 
u slavenski je moglo biti posuđeno prije djelovanja tzv. Dybova zakona (Matasović, 
2008.: 168.), kojim se naglasak s neakutiranoga sloga pomaknuo udesno do kraja 
riječi. Tragovi djelovanja toga zakona još su jasno vidljivi u dosljednoj oksitonezi 
hrvatskoga imena u dijalektima, primjerice u čakavskom govoru na Vrgadi Hrv"đt, 
gen. jd. Hrvata (Jurišić, 1973.: 68., v. gore). Budući da je Dybov zakon zahvatio i 
najranije vulgarnolatinske posuđenice u praslavenskome (Holzer, 2011.), slijedi da 
je ime Hrvata najvjerojatnije posuđeno prije godine 600. 

Izvođenje imena Hrvat od poimeničenog participa ,,čuvajući“, ili iz imenice 
,čuvar“, semantički izgleda prilično uvjerljivo, a ključnu joj potvrdu pruža posto- 
janje apelativa charwat ,,gradski stražar“ koji je zabilježen u staropoljskom, ako 
se ta imenica prihvati kao vjerodostojna. Prema staropoljskom rječniku (Stownik 
staropolski, I.: 223.), ta riječ ima samo dvije potvrde, i to obje iz istoga teksta, zbir- 
ke statuta grada Poznanja (Stadtbuch von Posen, izdao Adolf Warschauer 1892. u 
Poznanju). U godini 1494. tako je zabilježeno item charwatowi duodecim grossos 
nadalje hrvatu 12 groša“ i item charwatowi sex grossos ,nadalje hrvatu šest groša“. 
Kontekst pokazuje da se u tom odlomku navodi plaća gradskim službenicima, pa 
je najvjerojatnija pretpostavka da je charwat nešto kao gradski stražar (Stownik 
staropolski, I.: 223., navodi značenje kao ,,pachotek ze stražy miejskiej [7], miles 
in servitio civitatis). Premda u to ne možemo biti posve sigurni, pretpostavka da 
je postojala staropoljska imenica charwat u približnom značenju ,,stražar“ čini se 
prilično vjerodostojnom, a upravo na to značenje upućuje i etimologija koja je upra- 
vo razmotrena. Alternativno tumačenje, da je charwat isprva bio samo etnonim u 

poljskom, a da su pripadnici te etničke skupine služili kao stražari u Poznanju u 15. 
stoljeću, čini se znatno manje vjerojatnim. 

Međutim, pri izvođenju imena *Xervat- iz iranskoga *harv-at- ,,čuvajući, čuvar“ 
postoji još jedna formalna teškoća, koju dosadašnja etimološka istraživanja nisu 
riješila. Praslavensko *u > *E u iranskim posuđenicama redovito stoji za iransko 
kratko *u, kao u prasl. *xemeljE ,,hmelj“ (hrv. hmelj, rus. xmel'", polj. chmiel) < iran. 
*humV1- (usp. osetski xumeelleg; Matasović, 2018.: 201.). Valja dakle objasniti zašto 
bi se iransko *-ar- (u *harv-at-) u slavenskome odrazilo kao *-ur- > *-pr-?! Vrlo 
vjerojatno u iranskomu imenu rijeke Prut, *Prerute (rus. Prut, polj. Prut) imamo 
pravilnu zamjenu iranskoga *-ur- slavenskim *-ur- > *5r-, usp. avest. porodu- , gaz“, 
osetski furd ,,rijeka“; Vasmer, II.: 452.; Cvetko Orešnik, 1998.: 25.). Prihvati li se 
da je riječ *boge (stesl. bogo, hrv. b6g, polj. bog, itd.) u praslavenskome iranizam 
(usp. mladoavest. baya- ,,bog“),“* očekivali bismo da ćemo od iranskoga *harv- 
dobiti *Xorv-, a ne *Xsrv-. Isti se odnos (iransko kratko *a > prasl. *a > *o) vidi i 
u iranizmu *topors ,,sjekira“ (rus. fopor, češ. topor, polj. Topor; Trubačev, 1967.: 
24.; Vasmer, III.: 121.) koji se izvodi iz iranskoga *tapara- ,,tesla, bradva“ (srperz. 
tabrak, balučki tapar). 

Odgovor na postavljeno pitanje leži u povijesnoj fonologiji osetskoga jezika, jer 
osetski (koji se danas govori na sjevernom Kavkazu) neposredni je potomak alansko- 
ga, jezika iranskih plemena Alana (gr. Alano1) koja su sudjelovala u seobi naroda i 
koja su u 5. 1 6. stoljeću prebivala u stepama južne Rusije, Ukrajine i prikarpatskoga 
područja (Majorov, 2006.). Povijesno gledano, iranske posuđenice u praslavenskome 
najvjerojatnije dolaze iz alanskoga, a ne iz kojeg drugog iranskog jezika. Osetski 
ima izuzetno konzervativan vokalizam (u obje svoje varijante, digorskoj i ironskoj), 
a praosetski je još bio vrlo sličan prairanskomu stanju (Kim, 2003.: 52.). Najvažnije 
su vokalske promjene između prairanskoga i praosetskoga pokrata prairanskih dugih 
samoglasnika (“a > *a, *I > *1, *u > *u) i promjena kojom je *a u otvorenu slogu (i 
slogu koji je zatvoren jednim suglasnikom) dalo *2e, te monoftongizacija diftonga 
(*au > *o, žal > *e). Također, u osetskom iransko *a postaje *u ispred sloga koji je 
sadržavao *u ili *w (Tordarson, 1989.), npr. (u konzervativnijem digorskom dija- 
lektu) mud ,,med“ < iran. *madu (usp. skr. madhu-, strus. medo), cuppar ,jčetiri“ < 
iran. *čaOwara- (skr. catvaras, stcsl. četyre). Stoga praosetski (alanski) oblik jedini 
može objasniti vokalizam u prvom slogu imena *Xsrvate, jer bi ono u praosetskom 
(? alanskome) glasilo upravo *Xurveet-. 


" Prasl. *seto ,,sto“ nije posuđeno iz iranskoga *sata(m) (avest. satom), već je naslijeđeno iz ie. 
*k'mtom (lat. centum, skr. šatam, itd.), s pravilnim odrazom slogotvornoga *m > prasl. *um > 
*em i naknadnom disimilacijom zbog koje je ispalo *-m-. U imenu Dnjepra (rus. Dnepr < strus. 
Doneprv, Usp. gr. Ddnapris) Paul Kretschmer je vidio iransko *Danu-apara- ,,stražnja (udaljenija) 
rijeka“, no ta je etimologija osporena (Vasmer, I.: 354; iransko *danu-, osetski don , voda“, odraženo 
je vjerojatnije u imenu rijeke Don u Rusiji). 

Jako se većina priručnika slaže da je prasl. *boge posuđeno iz iranskoga, to nije posve sigurno, v. 
diskusiju u Matasović, 2018.; Cvetko Orešnik, 1998.: 89f. 

Preostaje problem vokalizma u drugom slogu: analogijom prema gore spome- 
nutomu iranizmu *xemeljs koji je najvjerojatnije od praosetskoga *xumeael- (osetski 
xumellceg), očekivali bismo da će odraz praosetskoga *xurvaet- u slavenskome biti 
*Xprvet-, a ne *Xervat-. To odstupanje praslavenskoga oblika od očekivanoga za 
sada mora ostati neobjašnjeno; valja jedino napomenuti da su participi na *-at- ne- 
stali tijekom pretpovijesti osetskoga jezika, pa ne možemo biti sigurni kakav im je u 
nominativu jednine bio dočetak. U suvremenom osetskom takvi participi ne postoje 
(Abaev, 1964.: 47.), no ne možemo isključiti da su u alanskom razdoblju još postojali, 
te daje u alanskom u njihovu nominativu jednine samoglasnik u sufiksu produljen, 
možda analogijom prema imenicama na *-at- poput ie. *nepot- ,nećak, potomak“ 
(mladoavest. napat-, usp. lat. nepos, IEW, 764.). U tom bi slučaju praosetski/alanski 
oblik poimeničenog participa glagola *har- ,,čuvati“ glasio upravo *hurvat- ,,čuvar“, 
što bi posve pravilno bilo posuđeno u praslavenskome kao *xurwat- > *Xervatp. 

Vidimo dakle da je od svih do sada predloženih etimologija hrvatskoga imena 
najvjerojatnija ona koja polazi od iranskoga *harvat- ,,čuvajući, čuvar“ i pretpostav- 
lja da je praslavenski oblik *Xervat- posuđen iz praosetskoga, odnosno alanskoga 
*hurvet- ili *hurvat-. Jedino ta etimologija zadovoljava uvjete formalne izvodivosti 
(polazi se od posvjedočenoga tvorbenog tipa, a gotovo svi odrazi iranskih glasova u 
slavenskome su posve pravilni), povijesne plauzibilnosti (govornici praslavenskoga 
uistinu su mogli biti u dodiru s govornicima alanskoga) i semantičke vjerodostojnosti 
(značenje ,,čuvar“ moglo se razviti u naziv posebnog tipa vojne jedinice ili grani- 
čara, a potom u etnonim). U historiografiji je već više puta isticana pretpostavka 
da je naziv *xrvatE isprva označivao društvenu skupinu, odnosno poseban tip 
vojne postrojbe, a tek potom etnonim. Trag je toga stanja očuvan u gore spomenutoj 
staropoljskoj imenici charwat, a dodatna mu je potvrda ovdje iznesena etimologija 
hrvatskoga imena. 

Druge iranske etimologije samo zamućuju prilično jasnu sliku podrijetla imena 
*XPrvate koju smo stekli. Usporedbe između toga imena i skitskoga imena Kho- 
roathos, pretpostavljenoga iranskoga *xuravah- ,,dobroslobodni“ i nepostojećega 
*xarvant- ,,bogat ženama“, samo su slučajne sličnosti, kao što bi Nijemci rekli 
Syrenen des Gleichklangs ,,sirene sličnozvučja“. Takvih sličnosti uvijek ima između 
bilo koja dva jezika, a osobito kada podudarnosti ne tražimo samo u jednom jeziku, 
već u cijeloj grani srodnih jezika kao što je iranska, s tisućama riječi koje možemo 
uspoređivati. Poredbena nas metoda pak uči da etimologije moramo izvoditi na 


?5 Slučajnim sličnostima mogli bismo, primjerice, dokazivati da je ime Švicarske (njem. Schweiz) 
hrvatskoga podrijetla: za usporedbu se nameću toponim i hidronimi Šuica (u Lici, Hercegovini, 
Slavoniji), kao i prezimena Šuica, Švica (za potvrde v. Skok, III.: 421.) U ishodištu bismo mogli 
pretpostaviti slavenski apelativ *šuje ,,lijevi“ (stesl. šuje) uz napomenu da u mnogim jezicima ,,li- 
jevo“ označuje i stranu svijeta što semantički može biti iskorišteno za tvorbu etnonima. Naravno 
da je takva etimologija besmislena, no ona pokazuje koliko je opasno etimološki spekulirati na 
temelju površnih sličnosti. 

temelju opovrgljivih i precizno utvrđenih glasovnih podudarnosti, a ne tek pukih 
sličnosti među riječima. 


Zaključak 

U ovom članku namjera nije bila konačno riješiti problem etimologije imena 
Hrvat. Željelo se odgovoriti na pitanja postavljena u uvodu i u tome se, nadam se, 
uspjelo. Što dakle, na koncu ovoga članka znamo, a nismo prije znali? Prvo, zna- 
mo da je praslavenski oblik imena *Xurwatu > *Xervate, dok latinski C(h)roata i 
(posredno) grčki Khrobatos odražavaju zapadnojužnoslavenski izgovor toga imena 
koncem 8. ili početkom 9. stoljeća, *Xorvat(9). To je konzistentno s pretpostavkom 
mnogih povjesničara (Pohl, 1995.; Budak i Raukar, 2006.: 45. — 50.; Margetić, 
2007.) da Hrvati kao posebna etnička skupina nisu postojali prije toga vremena, 
no ne isključuje mogućnost da jesu (samo što, u tom slučaju, latinski i grčki autori 
prije toga vremena nisu to ime poznavali, pa ni zapisivali). Drugo, pokazalo se 
da nijedna slavenska etimologija hrvatskoga imena nije vjerojatna, iako se barem 
jedna ne može posve isključiti. To je etimologija koja izvodi hrvatsko ime 1z ie. *(s) 
k'eh,ur/*(s)k*h ,ur-, sjever. Treće, upozorilo se na probleme dosadašnjih etimologija 
kojima se hrvatsko ime tumači posuđivanjem iz iranskoga, jer njihovi autori nisu 
pažljivo razmatrali prilagodbu iranskih jezičnih oblika praslavenskima. Od svih do 
sada predloženih iranskih etimologija samo je jedna zadovoljila kriterije formalne 
izvedivosti, povijesne plauzibilnosti i semantičke uvjerljivosti, a to je pretpostavka 
da praslavenski *Xprvat- < *Xurwat- dolazi od praosetskoga/alanskoga *xurveet- ili 
*xurvat-, onaj koji čuva, čuvar. To je u skladu s pretpostavkom nekih povjesničara 
(Pohl, 1995.) da Hrvati isprva nisu bili etnička skupina, već poseban društveni sloj 
ili vrsta vojne postrojbe (čuvari granice, graničari). Predložena etimologija pokazuje 
da su oni doista mogli biti granične postrojbe na rubovima avarske države, u kojoj 
je dio stanovništva — potomci iranskih Alana — mogao govoriti i iranski. Utvrditi je 
li uistinu tako bilo, nije posao jezikoslovca već povjesničara. 

Naposljetku, što nam ti rezultati govore o hrvatskoj etnogenezi? Ima li istine u 
hipotezi o ,iranskom podrijetlu Hrvata“? Ne, Hrvati nisu podrijetlom Iranci ni u 
jednom uobičajenom smislu te tvrdnje. Prema kriterijima po kojima razvrstavamo 
ostale europske narode u skupine po jezicima kojima govore, Hrvati su slavenski 
narod, samo što im je ime vjerojatno iransko. Na isti je način ime romanskih Francuza 
germansko, a romansko-germanskih Belgijanaca keltsko. Kada su nositelji imena 
*XPrvate stigli na područje današnje Hrvatske, oni su gotovo sigurno već govorili 
slavenski (Majorov, 2006.: 335f.), bilo da se to dogodilo početkom 7. stoljeća ili tek na 
prijelazu s 8. u 9. stoljeće. Za neki kontinuitet svijesti o iranskom identitetu Hrvata u 
vrijeme doseljenja ili poslije njega nema baš nikakvih jezikoslovnih dokaza. Pa ipak, 
u ovom se radu moglo vidjeti svjedočanstva o kontinuitetu imena Hrvat, kontinuitetu 
koji postoji još od prije razdoblja hrvatske etnogeneze. A taj nam kontinuitet i danas 
može biti važan. Kao što je u životu čovjeka kontinuitet pamćenja ono što mu daje 

osobni identitet, tako i identitet naroda proizlazi iz njihova povijesnog kontinuiteta. 
U tom je smislu i ime Hrvata važan element njihova kolektivnog identiteta. 

The Name of Croats 


This paper uses the oldest attestation of the name of Croats to reconstruct its Proto- 
Slavic form as *Xurwat- > *Xprvate. We then explain why this name figures in the Latin 
and Greek documents of the 9" and 10" centuries respectively as Croatae and Khrobatoi. 
Wt then show that all of the hitherto suggested Slavic etymologies of this name are either 
implausible or outright impossible. Only the etymology deriving *Xervate from Iranian 
*harw-at- ,,guardian, protector“ fulfills the criteria of formal derivability, historical plausi- 
bility and semantic probability. However, one needs to assume that this name was borrowed 
into Proto-Slavic from Proto-Ossetic or Alanian, because only in that Iranian language there 
is a change of *a to *u before a syllable containing *w. 

Key words: etymology, the name of Croats, Proto-Slavic, Ossetic 


NASLONJENICA SE UZ GLAGOLE I GLAGOLSKE OBLIKE 
U HRVATSKOM KNJIŽEVNOM JEZIKU, 
UZ DOPUNU O NASLONJENICI SI 


Leopold Auburger 


U radu se opsežno prikazuje višeznačna uporaba naslonjenice se uz glagole kao akuza- 
tivne povratne osobne zamjenice, kao leksikološkoga afiksa u neprijelaznih glagola i kao 
dijateznoga morfema. Daje se pregled prozodijskih posebnosti naslonjenice se, uključuju- 
ći enklizom uvjetovana pitanja reda riječi u rečenicama. Iznosi se relevantne morfološke, 
sintaktičke i leksikološko-semantičke podatke, na čijem se temelju klasificira i tumači 
uporaba naslonjenice se uz glagole. Slika uporabe naslonjenice se dopunjava se sažetim 
prikazom uporabe naslonjeničkoga dativnog oblika povratne osobne zamjenice si. 

